b'\n_START_ARTICLE_\nLondonska podzemna \xc5\xbeeleznica\n_START_PARAGRAPH_\nLondonska podzemna \xc5\xbeeleznica (angle\xc5\xa1ko London Underground, znana tudi samo kot the Underground \xe2\x80\x93 \xc2\xbbpodzemna\xc2\xab\xc2\xa0\xe2\x80\x93 oz. pod vzdevkom the Tube - \xc2\xbbcev\xc2\xab) je sistem javne podzemne \xc5\xbeeleznice, ki oskrbuje mesto London in dele sosednjih grofij Buckinghamshire, Essex in Hertfordshire na jugovzhodu Anglije v Zdru\xc5\xbeenem kraljestvu._NEWLINE_Omre\xc5\xbeje ima 270 postaj in pribli\xc5\xbeno 400 km prog. Navkljub imenu je manj kot polovica prog speljanih v predorih pod zemljo, saj je ve\xc4\x8dina omre\xc5\xbeja na obrobjih Londona nadzemnega. Poleg tega ne pokriva ve\xc4\x8dine ju\xc5\xbenih predelov \xc5\xa1ir\xc5\xa1ega metropolitanskega obmo\xc4\x8dja Londona; manj kot desetina postaj je ju\xc5\xbeno od reke Temze. Vseh prog je 11, po njih je bilo v fiskalnem letu 2017/18 prepeljanih 1,357 milijarde potnikov oz. pet milijonov na dan, s \xc4\x8demer je londonska podzemna \xc5\xbeeleznica 11. najprometnej\xc5\xa1e omre\xc5\xbeje hitrega mestnega prevoza na svetu._NEWLINE_Upravlja ga podjetje London Underground Limited (LUL), podru\xc5\xbenica korporacije Transport for London (TfL), ki je odgovorna za javni prevoz v \xc5\xa1ir\xc5\xa1em metropolitanskem obmo\xc4\x8dju Londona. Prihodek od vozovnic je leta 2015 pokril 92\xc2\xa0% operativnih stro\xc5\xa1kov, ki so zna\xc5\xa1ali 2,63 milijona funtov. Podjetje TfL je leta 2003 uvedlo brezsti\xc4\x8dno predpla\xc4\x8dni\xc5\xa1ko kartico Oyster za nakup vozovnic, od leta 2014 pa omogo\xc4\x8da tudi sprotno pla\xc4\x8devanje z brezsti\xc4\x8dnimi ban\xc4\x8dnimi karticami._NEWLINE_Predhodnik londonske podzemne \xc5\xbeeleznice je Metropolitanska \xc5\xbeeleznica, prva podzemna potni\xc5\xa1ka \xc5\xbeeleznica na svetu, ki je pri\xc4\x8dela obratovati leta 1863. Prvi predori so bili zgrajeni tik pod povr\xc5\xa1jem z odkopavanjem in pokrivanjem, kasnej\xc5\xa1i pa so bili izkopani globlje. Ti so o\xc5\xbeji in imajo kro\xc5\xbeen presek, iz \xc4\x8desar izvira vzdevek the Tube. Metropolitanski \xc5\xbeeleznici so sledila druga zasebna podjetja, ki so izkopala konkuren\xc4\x8dne predore v drugih delih mesta. V za\xc4\x8detku 20. stoletja so bile proge poenotene pod skupno blagovno znamko\xc2\xa0\xc2\xbbUndergrounD\xc2\xab, leta 1933 pa so se podjetja zdru\xc5\xbeila z avtobusnimi in tramvajskimi prevozniki v Upravo za potni\xc5\xa1ki promet Londona (London Passenger Transport Board, LPTB) ter prevzela blagovno znamko London Transport. V tem obdobju je nastala \xc5\xa1e danes prepoznavna modernisti\xc4\x8dna ikonografija omre\xc5\xbeja, kamor spadata shematski zemljevid in kro\xc5\xbeni logotip, ki je en od simbolov Londona.'